Saylov yoki referendum uchastkasini aniqlash va oʻzgartirish boʻyicha interfaol xizmat koʻrsatish tartibi toʻgʻrisidagi nizomni tasdiqlash haqida
(resolution, 2024-07-02)

Oʻzbekiston Respublikasi fuqarolarining konstitutsiyaviy huquqlari amalga oshirilishiga yanada qulay sharoitlar yaratish maqsadida Oʻzbekiston Respublikasi Saylov kodeksining 14, 16 va 29-moddalari hamda “Oʻzbekiston Respublikasining referendumi toʻgʻrisida”gi Qonunining 18 va 27-moddalariga asosan Oʻzbekiston Respublikasi Markaziy saylov komissiyasi qaror qiladi: 1. Saylov jarayoniga zamonaviy axborot-kommunikatsiya texnologiyalarini joriy etish maqsadida saylov uchastkasini aniqlash va oʻzgartirish boʻyicha interfaol xizmat koʻrsatish tartibi joriy etilganligi maʼlumot uchun qabul qilinsin. 2. Oʻzbekiston Respublikasi Raqamli texnologiyalar vazirligi: Markaziy saylov komissiyasi bilan birgalikda bir hafta muddatda Oʻzbekiston Respublikasi Yagona interaktiv davlat xizmatlari portali orqali referendum uchastkasini aniqlash va oʻzgartirish boʻyicha interfaol xizmat koʻrsatish tartibi joriy etilishini taʼminlasin; saylov yoki referendum davrida, shuningdek Oʻzbekiston Respublikasi Markaziy saylov komissiyasining soʻroviga asosan boshqa vaqtda ham Yagona interaktiv davlat xizmatlari portali orqali saylov yoki referendum uchastkasini aniqlash va oʻzgartirish boʻyicha interfaol xizmatini doimiy ravishda ishlashini taʼminlash boʻyicha zaruriy choralarni koʻrsin. 3. Saylov yoki referendum uchastkasini aniqlash va oʻzgartirish boʻyicha interfaol xizmat koʻrsatish tartibi toʻgʻrisidagi nizom ilovaga muvofiq tasdiqlansin. 4. Oʻzbekiston Respublikasi Markaziy saylov komissiyasining Matbuot xizmati Qoraqalpogʻiston Respublikasi Markaziy saylov komissiyasi, viloyatlar va Toshkent shahar hududiy saylov komissiyalari bilan birgalikda saylov yoki referendum uchastkasini aniqlash va oʻzgartirish boʻyicha interfaol xizmatdan foydalanish tartibi aholi oʻrtasida keng tushuntirilishini hamda ommaviy axborot vositalarida yoritib borilishini taʼminlasin. 5. Oʻzbekiston Respublikasi Markaziy saylov komissiyasining “Saylov uchastkasini aniqlash va oʻzgartirish boʻyicha interfaol xizmat koʻrsatish tartibi toʻgʻrisidagi nizomni tasdiqlash haqida” 2021-yil 20-avgustdagi 1101-son qarori oʻz kuchini yoʻqotgan deb hisoblansin. 6. Mazkur qaror Oʻzbekiston Respublikasi Raqamli texnologiyalar vazirligi bilan kelishilgan. 7. Mazkur qaror Oʻzbekiston Respublikasi Markaziy saylov komissiyasining rasmiy veb-saytida eʼlon qilinsin. 8. Mazkur qarorning ijrosini nazorat qilish Oʻzbekiston Respublikasi Markaziy saylov komissiyasi raisining oʻrinbosari B. Kuchkarov zimmasiga yuklansin. 1. Mazkur Nizom saylov yoki referendum uchastkasini aniqlash va oʻzgartirish boʻyicha interfaol xizmat (keyingi oʻrinlarda — interfaol xizmat) koʻrsatish tartibini belgilaydi. 2. Ushbu Nizomning amal qilishi Oʻzbekiston Respublikasining chet davlatlardagi diplomatik va boshqa vakolatxonalari huzurida (bundan Oʻzbekiston Respublikasi hududida joylashgan saylov yoki referendum uchastkasiga oʻzgartirish mustasno), harbiy qismlarda, sanatoriylarda va dam olish uylarida, kasalxonalarda hamda boshqa statsionar davolash muassasalarida, qamoqda saqlash va ozodlikdan mahrum qilish joylarida tashkil etilgan saylov yoki referendum uchastkalariga nisbatan tatbiq etilmaydi. 3. Interfaol xizmat Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) va Oʻzbekiston Respublikasi Markaziy saylov komissiyasining (keyingi oʻrinlarda — Markaziy saylov komissiyasi) rasmiy veb-sayti orqali koʻrsatiladi. 4. Interfaol xizmat Markaziy saylov komissiyasining rasmiy veb-sayti, YIDXP va Saylov jarayonini boshqarish axborot tizimi (keyingi oʻrinlarda — SJBAT) oʻrtasidagi idoralararo elektron axborot almashinuvi yordamida amalga oshiriladi. 5. Interfaol xizmatdan doimiy yoki vaqtincha yashash joyi manziliga ega boʻlgan, saylov yoki referendum kuniga qadar yoxud saylov yoki referendum kuni oʻn sakkiz yoshga toʻlgan, Oʻzbekiston Respublikasi fuqarolari foydalanishlari mumkin. 6. Interfaol xizmat koʻrsatilganligi uchun yigʻim undirilmaydi. 7. Saylovchi yoki ovoz beruvchi fuqaro (keyingi oʻrinlarda — fuqaro) interfaol xizmat koʻrsatilishining har qanday bosqichida undan bosh tortish huquqiga ega. Bunda, fuqaroning soʻrovnomasi koʻrmasdan qoldiriladi. 8. Fuqaro saylov yoki referendum uchastkasini aniqlash boʻyicha interfaol xizmatdan elektron tarzda foydalanish uchun YIDXPda roʻyxatdan oʻtishi talab etilmaydi. 9. Fuqaro saylov yoki referendum uchastkasini aniqlash uchun YIDXPdagi saylov yoki referendum uchastkasini aniqlash xizmatini tanlaydi va (yoki) unga biometrik pasport yoki identifikatsiya ID-kartasining seriyasi va raqamini hamda tugʻilgan sanasini kiritadi. 10. Fuqaroning mazkur Nizomning 9-bandida nazarda tutilgan maʼlumotlari SJBATdagi Saylovchilarning yagona elektron roʻyxatidagi maʼlumotlar bilan avtomatik tarzda tekshiriladi. Maʼlumotlar mos kelgan taqdirda fuqaroga saylov yoki referendum uchastkasi haqidagi maʼlumotlar taqdim etiladi. 11. Saylov yoki referendum uchastkasini aniqlash boʻyicha interfaol xizmat natijasi boʻyicha QR-kodli (matrik shtrixli kod) maʼlumotnoma YIDXPda rasmiylashtiriladi hamda uni elektron shaklda yuklab olish va chop etish imkoniyati mavjud boʻladi. Bunda, ushbu maʼlumotnomani yuklab olish uchun fuqaro YIDXPda roʻyxatdan oʻtishi lozim. 12. Markaziy saylov komissiyasining rasmiy veb-sayti orqali saylov yoki referendum uchastkasini aniqlash fuqaroning biometrik pasporti yoki identifikatsiya ID-kartasining seriyasi va raqami hamda tugʻilgan sanasini kiritish yoʻli bilan avtomatik tarzda amalga oshiriladi. 13. Markaziy saylov komissiyasining rasmiy veb-sayti orqali saylov yoki referendum uchastkasini aniqlash boʻyicha interfaol xizmatdan foydalanish uchun roʻyxatdan oʻtish talab etilmaydi. 14. Fuqaro Saylovchilarning yagona elektron roʻyxatidagi saylov yoki referendum uchastkasi haqidagi maʼlumotlar bilan uning doimiy yoki vaqtincha yashash joyi manzili oʻzaro nomuvofiq boʻlgan taqdirda saylov yoki referendum uchastkasini oʻzgartirishi mumkin. YIDXP yoki Markaziy saylov komissiyasining rasmiy veb-sayti orqali saylov yoki referendum uchastkasini oʻzgartirish muddatlari Markaziy saylov komissiyasi tomonidan eʼlon qilinadi. Bunda, YIDXPda fuqarolarga saylov yoki referendum uchastkasini oʻzgartirish mumkin boʻlgan muddatning tugashiga qadar qolgan vaqt haqida maʼlumot berish imkoniyati mavjud boʻladi. 15. Fuqaro saylov yoki referendum uchastkasini oʻzgartirish haqida YIDXP orqali murojaat qilgan taqdirda mustaqil ravishda ushbu Nizomning 1-ilovasiga muvofiq shakldagi soʻrovnomani elektron tarzda toʻldiradi. Boshqa shaxsga tegishli maʼlumotlarni koʻrsatgan holda saylov yoki referendum uchastkasini oʻzgartirish boʻyicha interfaol xizmatdan foydalanish taqiqlanadi. Saylov yoki referendum uchastkasi haqidagi maʼlumotlarga operator tomonidan aniqlik kiritilishi uchun fuqaro soʻrovnomani telefon raqami va unga bepul yuboriladigan maxsus kod bilan tasdiqlashi lozim. Shundan soʻng, soʻrovnomada koʻrsatilgan doimiy yoki vaqtincha yashash joyi manziliga muvofiq interfaol xizmat foydalanuvchisiga oʻzgartirilayotgan saylov yoki referendum uchastkasi haqidagi maʼlumot dastlabki tarzda tanishib chiqishi uchun koʻrsatiladi va fuqaro maʼlumotlar bilan tanishib chiqqanidan keyin soʻrovnomani koʻrib chiqish uchun yuboradi. 16. Soʻrovnoma “UNICON.UZ” DUK qoshida tashkil etilgan Call-markaz operatoriga (keyingi oʻrinlarda — operator) kelib tushadi. Operator soʻrovnomada koʻrsatilgan maʼlumotlarni aniqlashtiradi. Shundan soʻng, operator SJBATga fuqaroga tegishli maʼlumotlarni, oʻzgartirish nazarda tutilayotgan uchastkani, oʻzgartirish sababini hamda YIDXPda koʻrsatilgan ariza raqamini kiritadi va saylov yoki referendum uchastkasini oʻzgartiradi. 17. Saylov yoki referendum uchastkasini oʻzgartirish boʻyicha interfaol xizmat ushbu Nizomning 2-ilovasiga muvofiq sxema asosida belgilangan muddatlarda koʻrsatiladi. 18. Saylov yoki referendum uchastkasini oʻzgartirish yuzasidan interfaol xizmat natijasi boʻyicha QR-kodli (matrik shtrixli kod) maʼlumotnoma YIDXPda rasmiylashtiriladi hamda uni elektron shaklda yuklab olish va chop etish imkoniyati mavjud boʻladi. Fuqaroning interfaol xizmatdan foydalanishi natijasida saylov yoki referendum uchastkasidagi saylovchilar yoki ovoz beruvchi fuqarolar roʻyxatida yuz bergan oʻzgarishlar toʻgʻrisidagi batafsil maʼlumotlar SJBATda koʻchirilgan saylovchilar yoki ovoz beruvchi fuqarolar tarixida oʻz aksini topadi. 19. Markaziy saylov komissiyasining rasmiy veb-sayti orqali saylov yoki referendum uchastkasini oʻzgartirish boʻyicha interfaol xizmatini koʻrsatish YIDXPga havola qilish yordamida amalga oshiriladi. 20. Interfaol xizmat yordamida oʻzgartirilgan saylov yoki referendum uchastkasini fuqaroning roziligisiz oʻzgartirish yoxud saylovchilar yoki ovoz beruvchi fuqarolar roʻyxatiga tuzatishlar kiritish taqiqlanadi. 21. Quyidagi hollarda saylov yoki referendum uchastkasini oʻzgartirish boʻyicha interfaol xizmat koʻrsatish rad etiladi: soʻrovnomadagi maʼlumotlar toʻliq toʻldirilmagan boʻlsa; soʻrovnoma saylov yoki referendumga besh kundan kam muddat qolganida berilgan boʻlsa; notoʻgʻri maʼlumotlar kiritilgan boʻlsa. Interfaol xizmat koʻrsatishni boshqa asoslar boʻyicha rad etish taqiqlanadi. 22. Markaziy saylov komissiyasi mazkur Nizom talablariga rioya etilishi ustidan nazoratni amalga oshiradi. 23. Oʻzbekiston Respublikasi Raqamli texnologiyalar vazirligi mazkur Nizomga muvofiq YIDXP orqali interfaol xizmat doimiy va uzluksiz koʻrsatilishini taʼminlash ustidan nazoratni amalga oshiradi. 24. Interfaol xizmat koʻrsatish natijasida olingan maʼlumotlarning sir saqlanishi taʼminlanadi. 25. Fuqaro interfaol xizmatning koʻrsatilishi va natijalari yuzasidan sudga belgilangan tartibda shikoyat qilishi mumkin. 26. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar. Saylovchi yoki ovoz beruvchi fuqaro toʻgʻrisida maʼlumot: 1. Familiyasi* 2. Ismi* 3. Otasining ismi* 4. Tugʻilgan sanasi (yyyy.oo.kk)* 5. Biometrik pasport yoki ID-karta seriyasi* 6. Biometrik pasport yoki ID-karta raqami* 7. Jismoniy shaxsning shaxsiy identifikatsiya raqami (JSHSHIR)* 8. Doimiy yoki vaqtincha yashash joyi manzili boʻyicha viloyat nomi, tuman nomi, saylov yoki referendum uchastkasi raqami** 9. Telefon raqami 10. Elektron pochta manzili 11. Saylov yoki referendum uchastkasini oʻzgartirish sababi Bosqichlar Subyektlar Tadbirlar Bajarish muddatlari 1-bosqich Saylovchi yoki ovoz beruvchi fuqaro (keyingi oʻrinlarda — fuqaro) Interfaol xizmatdan foydalanish uchun Yagona interaktiv davlat xizmatlari portalida (keyingi oʻrinlarda — YIDXP) roʻyxatdan oʻtadi (saylov yoki referendum uchastkasini aniqlash boʻyicha interfaol xizmatdan foydalanishda ixtiyoriy) Xohishiga koʻra 2-bosqich Fuqaro yoki YIDXP Saylov yoki referendum uchastkasini aniqlash avtomatik tarzda Saylov jarayonini boshqarish axborot tizimi (keyingi oʻrinlarda — SJBAT) orqali amalga oshiriladi Avtomatik tarzda 3-bosqich Fuqaro Saylov yoki referendum uchastkasini oʻzgartirish toʻgʻrisidagi soʻrovnomani toʻldiradi Xohishiga koʻra 4-bosqich Fuqaro Saylov yoki referendum uchastkasi haqidagi maʼlumotlarga operator tomonidan aniqlik kiritilishi uchun fuqaro soʻrovnomani telefon raqami va unga bepul yuboriladigan maxsus kod bilan tasdiqlaydi 2 daqiqa ichida 5-bosqich YIDXP Soʻrovnomada koʻrsatilgan doimiy yoki vaqtincha yashash joyi manziliga muvofiq interfaol xizmat foydalanuvchisiga oʻzgartirilayotgan saylov yoki referendum uchastkasi haqidagi maʼlumot dastlabki tarzda tanishib chiqishi uchun koʻrsatiladi 1 daqiqa ichida 6-bosqich Fuqaro Fuqaro maʼlumotlar bilan tanishib chiqqanidan keyin soʻrovnomani koʻrib chiqish uchun operatorga yuboradi Xohishiga koʻra 7-bosqich YIDXP Soʻrovnoma “UNICON.UZ” DUK qoshida tashkil etilgan Call-markaz operatoriga kelib tushadi 1 daqiqa ichida 8-bosqich Operator 1. Soʻrovnomada koʻrsatilgan maʼlumotlarni aniqlashtiradi. 2. SJBATga fuqaroga tegishli maʼlumotlarni, oʻzgartirish nazarda tutilayotgan uchastkani, oʻzgartirish sababini hamda YIDXPda koʻrsatilgan ariza raqamini kiritadi va saylov yoki referendum uchastkasini oʻzgartiradi. Bir ish kunida 9-bosqich SJBAT Fuqaroning interfaol xizmatdan foydalanishi natijasida saylov yoki referendum uchastkasidagi saylovchilar yoki ovoz beruvchi fuqarolar roʻyxatida yuz bergan oʻzgarishlar toʻgʻrisida batafsil maʼlumotlar SJBATda koʻchirilgan saylovchi yoki ovoz beruvchi fuqarolar tarixida aks etadi Saylov yoki referendum uchastkasi oʻzgartirilganidan soʻng 1 daqiqa ichida 10-bosqich YIDXP 1. Fuqaroning elektron manziliga saylov yoki referendum uchastkasi oʻzgartirilganligi toʻgʻrisidagi xabar yuboriladi. 2. YIDXP orqali fuqaroning shaxsiy kabinetiga QR-kodli maʼlumotnoma yuboriladi. Fuqaroning soʻrovnomasiga koʻra